Ընդդեմ տների քանդման իսրայելական կոմիտե

Ընդդեմ տների քանդման իսրայելական կոմիտե (, (ICAHD)), համարվում է իսրայելական խաղաղապահ և իրավապաշտպան կազմակերպություն, որը հանդես է գալիս պաղեստինյան տարածքների գրավման դեմ և պայքարում է իսրայելցիների և պաղեստինցիների միջև արդարության ու խաղաղության հաստատման համար։ Մասնավորապես, ICAHD-ն օգտագործում է դիմադրության ոչ բռնի մեթոդներ ուղղակի գործողությունների դեմ, որոնք ուղղված են գրավյալ տարածքներում պաղեստինյան տների ոչնչացման իսրայելական քաղաքականությանը վերջ տալուն։ ICAHD-ը հիմնադրվել է ութ ակտիվիստների կողմից, այդ թվում՝ Ջեֆ Հալպերի, որը երկարամյա իրավապաշտպան է և մարդաբանության պրոֆեսոր։ Հալպերը ներկայումս համարվում է հանձնաժողովի ղեկավարը։

ICAHD-ը դեմ է Իսրայելի կողմից Հորդանան գետի արևմտյան ափի և Արևելյան Երուսաղեմի շարունակվող գրավմանը և այդ տարածքներում միայն Իսրայելի քաղաքացիների համար նախատեսված բնակավայրերի կառուցմանը և ընդլայնմանը։ ICAHD-ն առանձնահատուկ ուշադրություն էր դարձնում նաև «մարդու իրավունքների երկարաժամկետ և շարունակական ոտնահարմանը» և հաստատում էր, որ Իսրայելի գործողությունները նպաստում են գրավյալ տարածքներում ապարտհեյդի համակարգի ստեղծմանը։

Գործունեություն 

ICAHD-ի գործողությունները ներառում էին գրքերի և հոդվածների հրատարակում Արևմտյան ափի և Գազայի իսրայելական օկուպացիայի վերաբերյալ, Իսրայելից դուրս տեղեկատվության տարածում, բողոքի ցույցեր և ոչ բռնի դիմադրության գործողություններ օկուպացման գոտում։ ICAHD-ը նաև կազմակերպում է ոչնչացված պաղեստինյան տների վերակառուցում իսրայելցի, պաղեստինյան և օտարերկրյա կամավորների ցանցի միջոցով։ Բացի քանդված տները վերակառուցելուց, ICAHD-ն հաճախ ձեռնարկում է իրավական գործողություններ՝ ներկայացնելով պաղեստինցիներին, որոնց տները քանդվել են, կամ որոնց տներին քանդման վտանգ է սպառնում։

ICAHD-ի ակտիվիստները բազմիցս ձերբակալվել են Իսրայելի պաշտպանության բանակի և ոստիկանության կողմից՝ պաղեստինյան տների քանդումը կանխելու փորձ կատարելու համար։ Օրինակ, 2008 թվականի ապրիլի 3-ին ICAHD-ի տնօրեն Ջեֆ Հալպերը ձերբակալվեց ութերորդ անգամ այն բանի համար, որ մասնակցել է Երուսաղեմի Պաղեստինյան շրջանում Համադան ընտանիքի տան քանդման դեմ ոչ բռնի բողոքներին։ Այդ տունը նախկինում քանդվել էր իսրայելական իշխանությունների կողմից և վերակառուցվել էր ICAHD-ի կողմից։

Սովորաբար, ICAHD-ն առավոտյան ժամը 5-ին պաղեստինյան ընտանիքից հաղորդագրություն էր ստանում, որ բուլդոզերները ժամանել են տունը քանդելու համար։ Ի պատասխան՝ ICAHD-ն ահազանգեր է ուղարկում տարբեր խմբերի ակտիվիստների, որոնք գալիս են այնտեղ և քաղաքացիական անհնազանդության ակցիա են անցկացնում՝ հայտնվելով բուլդոզերների ճանապարհին։

Ֆինանսավորում 
Ըստ ICAHD կայքի, նրա գործունեությունը «կախված է ինչպես Իսրայելում, այնպես էլ նրա սահմաններից դուրս անհատների և կազմակերպությունների կողմից տրամադրված օգնությունից։ Բացի այդ, ICAHD-ը ֆինանսական աջակցություն է ստանում Եվրամիությունից»։ Օրինակ՝ 2005 թվականին «Գործընկերություն հանուն խաղաղության» ծրագրի շրջանակներում ԵՄ-ն կազմակերպությանը տրամադրեց 472,786 եվրո «Վերաիմաստավորում՝ Իսրայելական հասարակության համար խաղաղության հասկացության ստեղծում» ծրագրի համար։

Դրական արձագանքներ 
1947 թվականի Խաղաղության Նոբելյան մրցանակի դափնեկիր «American Friends Service Committee», ամերիկյան ոչ պետական կազմակերպությունը 2006 թվականին ICAHD-ի տնօրեն Ջեֆ Հալպերին առաջադրեց որպես Խաղաղության Նոբելյան մրցանակի թեկնածու՝ ICAHD-ում իրականացրած գործունեության համար։

2007 թվականին ICAHD-ը «Jewish Voice for Peace» «Հրեական ձայն հանուն խաղաղության» կազմակերպությունից ստացավ Olive Branch Award մրցանակը։

Քննադատություն 
CAMERA և NGO Monitor իսրայելամետ խմբերը քննադատության ենթարկեցին ICAHD-ին։ NGO Monitor-ը պնդում է, որ ICAHD-ը «հետևողականորեն անտեսել է շարունակվող պաղեստինյան ահաբեկչական հարձակումների համատեքստը»։ Բացի այդ, NGO Monitor-ը կարծում է, որ «ICAHD-ը խթանում է Իսրայել<nը բոյկոտելու Դուրբանի ռազմավարությունը օգտագործելով  այնպիսի տերմիններ, ինչպիսիք են՝ ապարտհեյդը, և դրանով իսկ մեծապես խեղաթյուրում է պաղեստինա-իսրայելական հակամարտությունը»։ CAMERA-ն հայտարարում է, որ Հալպերը սխալ է գնահատել Պաղեստինի տնտեսական և գյուղատնտեսական աճը և քննադատում է Հալպերի տեսակետը, որ «տիրապետման բացառիկ իրավունքներ  ունեցող հրեական պետությունը ... քաղաքական և բարոյական տեսանկյունից անապահով է»։

NEWSru.co.il կայքի անցկացրած հարցման արդյունքում պարզվել է, որ հարցվածների 85%-ը կարծում է, որ այնպիսի իրավապաշտպան կազմակերպությունների գործունեությունը, ինչպիսիք են «Բեցելեմը» և «Махсом WATCH»-ը, սպառնում է իսրայելական համանմանման կազմակերպությունների անվտանգությանը, ինչն Իսրայելում շատերը համարում են սպառնալիք պետության անվտանգությանը։ 2011 թվականի հունվարին Կնեսետը որոշեց ստեղծել խորհրդարանական հանձնաժողով, որը պետք է հետազոտեր այնպիսի կազմակերպությունների ֆինանսավորման աղբյուրները, ինչպիսիք են «Բեցելեմը», «Махсом WATCH»-ը, «Շովրիմ Շտիկան» և այլն։

Ծանոթագրություններ 

Իսրայելի իրավապաշտպան կազմակերպություններ
Կոլեկտիվ պատիժ
Իսրայելցի հասարակական գործիչներ
1997 հիմնադրումներ
Իսրայելա-պաղեստինյան հակամարտություն
Իրավապաշտպան կազմակերպություններ